
Grozījumi Ministru kabineta 2015. gada 10. marta noteikumos Nr. 125 "Valsts un Eiropas Savienības atbalsta piešķiršanas kārtība sabiedrības virzītas vietējās attīstības stratēģiju sagatavošanai un īstenošanai"
Izdoti saskaņā ar Lauksaimniecības un lauku attīstības likuma
5.panta ceturto un septīto daļu
· Izdarīt Ministru kabineta 2015. gada 10. marta noteikumos Nr. 125 "Valsts un Eiropas Savienības atbalsta piešķiršanas kārtība sabiedrības virzītas vietējās attīstības stratēģiju sagatavošanai un īstenošanai" (Latvijas Vēstnesis, 2015, 59. nr.; 2017, 199. nr.; 2018, 112. nr.; 2020, 75., 160. nr.; 2021, 92. nr.) šādus grozījumus:
· 1. Papildināt ar 53. punktu šādā redakcijā:
· "53. Lai atteiktos no atbalsta daļas, kas piešķirta vietējās attīstības stratēģijas īstenošanai Lauku attīstības programmas vai Rīcības programmas pasākumā un nav attiecināma uz tādu saistību īstenošanu, kas attiecas uz projektu īstenošanu, vietējā rīcības grupa iesniedz Lauku atbalsta dienestā iesniegumu un vietējās rīcības grupas lēmējinstitūcijas lēmumu, norādot atbalsta apmēru, no kura vietējā rīcības grupa atsakās, un lēmuma pamatojumu. Piešķirto atbalstu vietējā rīcības grupa ir tiesīga samazināt, ja ir izpildīts regulas Nr. 1303/2013 35. panta 2. punkta minētais nosacījums. Lauku atbalsta dienests informāciju par publisko finansējumu, no kura ir atteikusies vietējās rīcības grupa, reizi nedēļā publicē savā tīmekļvietnē."
· 2. Papildināt ar 54. punktu šādā redakcijā:
· "54. Lai pieteiktos publiskajam finansējumam, kas ir atbrīvojies saskaņā ar šo noteikumu 53. punktu, vietējā rīcības grupa, kurai trūkst publiskā finansējuma tādu projektu apstiprināšanai pēdējā projektu iesniegumu pieņemšanas kārtā, kas atbilst šo noteikumu 8.10.1. un 8.10.2. apakšpunktā minētajiem normatīvajiem aktiem, Lauku atbalsta dienestā iesniedz iesniegumu un tās lēmējinstitūcijas lēmumu papildu finansējuma saņemšanai."
· 3. Papildināt ar 55. punktu šādā redakcijā:
· "55. Nedēļas laikā pēc šo noteikumu 53. vai 54. punktā minēto dokumentu saņemšanas Lauku atbalsta dienests vietējai rīcības grupai paziņo lēmumu par atbalsta samazinājumu vai palielinājumu un tā apmēru. Papildu atbalsta piešķiršanā Lauku atbalsta dienests ņem vērā vietējās rīcības grupas vietējo attīstības stratēģijas īstenoto projektu publiskā finansējuma īpatsvaru, papildu atbalstu vispirms piešķirot vietējām rīcības grupām ar lielāku publiskā finansējuma izlietojuma īpatsvaru. Ja publiskā finansējuma izlietojuma īpatsvars ir vienāds, papildu atbalstu vietējām rīcības grupām sadala vienādās daļās."
· 4. Papildināt ar 56. punktu šādā redakcijā:
· "56. Vietējā rīcības grupa pēc šo noteikumu 55. punktā minētā lēmuma saņemšanas atbilstoši šo noteikumu 51. punktam Lauku atbalsta dienestā iesniedz precizēto vietējo attīstības stratēģiju."

